食煮菜簡呂居仁
作者：韓駒
朝代：宋

paragraphs: 曉謁呂公子，解带浮屠宮。
留我具朝餐，喚奴求晚菘。
洗箸點鹽豉，鳴刀芼薑葱。
俄頃香馥坐，雨聲傳鼎中。
方觀翠浪涌，忽變黄雲濃。
爭貪歙鉢暖，不覺定碗空。
憶登金山頂，僧飯與此同。
還家不能學，永費烹調功。
硬恐動牙頰，冷愁傷肺胸。
君獨得其妙，堪持餉衰翁。
異時聞豪氣，愛客行庖豐。
殷勤故煮菜，知我林下風。
人生各有道，旨蓄用禦冬。
今我無所營，枵腹何由充。
豈惟臺無餽，菜把尚不蒙。
念當勤致此，亦足慰途窮。